**Intézményi tanfelügyeleti folyamat**

**Adatok**

**Feltöltések**

**Értékelés - általános**

**Általános értékelés**

97,63%

**1. Pedagógiai folyamatok**

97,22%

**1.1. Hogyan valósul meg a stratégiai és operatív tervezés?**

1.1.1. Az intézmény stratégiai és operatív dokumentumainak elkészítése, koherens kialakítása a vezetés irányításával és a nevelőtestület bevonásával történik, melyek során figyelembe veszik a mérési eredményeket, az intézmény társadalmi környezetét és a gyermekek szociokulturális összetételét.

***inkább teljesül***

*A Pedagógiai Programban kitűzött célok a helyi sajátosságokat és feltételeket veszik figyelembe (környezeti nevelés, művészeti nevelés, néphagyományok, anyanyelvi nevelés, egészséges életmódra nevelés, differenciált fejlesztés). A stratégiai dokumentumok keretet és sarokpontokat biztosítanak a mindennapi munka alapjául szolgáló operatív terveknek, amelyek részletezettségüket tekintve garantálják a mindennapi pedagógiai szakmai munka megfelelő kivitelezését, neveltjeik személyiségének körültekintő kibontakoztatását. A kötelező dokumentumok elkészítésében az igazgató jelentős szerepet vállal. A főigazgató irányításával készített dokumentumok koherensen egymásra épülnek. Az eredmények visszacsatolását minden nevelési évben elvégzik, a szükséges korrekciókat, a fejlesztés lehetőségét, jellegét folyamatosan vizsgálják. Javaslat: A törvényi változások folyamatos nyomon követése, stratégiai dokumentumokban történő aktualizálás. (dokumentumelemzés, vezetői interjú)*

1.1.2. Az éves munkaterv és a munkaközösségek terveinek cél- és feladatrendszere összhangban van a stratégiai dokumentumokkal.

***teljesül***

*A stratégiai és operatív dokumentumok koherensek egymással. A munkatervben konkrétan megfogalmazódnak a pedagógiai program általános és kiemelt célkitűzései, melyek megvalósulása az éves beszámolókban jelennek meg. Ezek megvalósulását biztosító pedagógia folyamatok tervezési, megvalósítási, értékelési rendje tudatos, átlátható és konkrét. Az anyanyelvi és a környezeti munkaközösség munkaterve összhangban van a stratégiai dokumentumokkal és az éves munkatervvel. (dokumentumelemzés: munkatervek, munkaközösségek munkatervei)*

1.1.3. Az intézményi önértékelési ciklust, illetve a megvalósult tanfelügyeleti ellenőrzést lezáró intézkedési tervekkel a stratégiai és az operatív tervezés dokumentumainak összehangolása megtörténik.

***teljesül***

*A tanfelügyeleti eredményekhez képest, az intézményben megvalósult a tehetséggondozás folyamatának intézményi szintű kidolgozása, a differenciálás korszerű módszereinek tervezése. A csoport szintű pedagógiai tervező munka dokumentációjának intézményi szinten egységes struktúraelemei megjelennek, valamint kidolgozásra került az ellenőrzéshez kapcsolódó szempontrendszer. Pályázat keretében kidolgozásra került az Óvoda-Iskola átmenet segítése, melyet a gyakorlatban alkalmaznak. Az önértékelés és a tanfelügyeleti ellenőrzés során feltárt információk (erősségek, fejleszthetőségek) szükség szerint a stratégiai és operatív dokumentumokcalapját is képezték, s hatékonyabb, eredményesebb munkára ösztönzött. Az intézkedési tervben meghatározott, megfogalmazott elvárások, feladatok, az önértékelés és a tanfelügyelet óta folyamatosan megvalósultak, s gyakorlattá váltak intézményükben, melyeket az értékelési eredmények tükröznek. (önértékelés dokumentumai, vezetői interjú)*

1.1.4. Az intézmény éves terveiben megjelennek a környezeti nevelés, fenntartható fejlődés pedagógiai dokumentumokban foglalt céljainak aktuális éves feladatai.

***teljesül***

*A környezeti nevelést, fenntartható fejlődést, "Zöld Óvodaként"kiemelt célként kezelik. A dokumentumaikban az adott nevelési év céljai, feladatai megjelennek. A természeti környezet megismerésére kirándulásokat szerveznek a Tisza partjára, a közeli parkba, ahol minden csoportnak van saját fája és annak gondozása közben megfigyelik a természet változásait. A közeli halastavakhoz is sokat kirándulnak. Ezen kívül gyógynövény kiskertet gondoznak, a madarakat etetik, bogárhotelt készítettek. Nevelőmunkájuk során újrahasznosításra törekszenek. Papír és kupakgyűjtést szerveznek. (interjú: óvodavezetővel, pedagógusokkal, szülőkkel, dokumentumelemzés)*

**1.2. Hogyan történik a tervek megvalósítása?**

1.2.1. Az intézmény éves terveinek (éves munkaterv, éves intézkedési tervek, munkaközösségi tervek, a pedagógiai munka tervezési dokumentumai stb. gyakorlati megvalósítása) a stratégiai dokumentumok prioritása mentén, a pedagógusok és a munkaközösségek bevonásával történik.

***teljesül***

*A tervek elkészítése során a nevelőtestület bevonása feladatspecifikusan történik a kollégák erősségeinek figyelembevételével. A vezető felel a intézmény működéséért, illetve a pedagógiai munkáért, a vezető minden esetben egyeztet a pedagógusokkal. Mindenki számára elfogadható és értelmezhető értékrendszer kidolgozására törekednek. A tervek elkészítése a nevelőtestület bevonásával, a vélemények kikérésével történik, a vezetőségi megbeszéléseken elhangzott elemzéseknek megfelelően. A vezető figyel az információk gyors, hiteles megosztására, pontos problémafelvetésre, javaslatok vázolására, vélemények meghallgatására. (munkatervek, vezetői és pedagógusi interjú, SZMSZ)*

1.2.2. Az intézmény nevelési-tanítási céljai határozzák meg a módszerek, eljárások kiválasztását, alkalmazását, amelyek támogatják a személyiség- és közösségfejlesztést és az elvárt eredmények elérését.

***teljesül***

*A nevelő-oktató munka módszereinél, a tanulásszervezési eljárások megválasztásánál alapvető koncepció az intézmény Pedagógiai programja, a gyermekcsoport összetétele, létszáma és a csoportba járó BTMN és SNI gyermekek egyéni képességei. Az óvodában a nevelés gyermekközpontú, befogadó, a gyermeki személyiség kibontakozásának elősegítésére törekednek, biztosítva minden gyerek számára, hogy egyformán magas színvonalú nevelésben részesüljenek, s meglévő hátrányaik csökkenjenek. Kirándulások és élményszerzési lehetőségek gazdagítják a közvetlen tapasztalatszerzést. (ped.interjú, szülői interjú)*

**1.3. Milyen az intézmény működését irányító éves tervek és a beszámolók viszonya?**

1.3.1. Az éves tervek és a hozzá kapcsolódó beszámolók koherensek.

***teljesül***

*Az éves tervek, a munkaterv a beszámolókkal koherensek. A tervek minden nevelési évben az előző nevelési év beszámolóira épülnek. Ezekre történik a célok kitűzése, a feladatok meghatározása. A hosszútávú célok rövid időszakokra vonatkozó feladatokra bontása, felelősök megjelölése megtörténik a munkatervben (interjú: vezető, dokumentumelemzés: munkaterv, beszámolók)*

1.3.2. A nevelési év végi beszámoló megállapításai alapján történik a következő nevelési év tervezése.

***teljesül***

*Az előző évi tapasztalatok, megfigyelések, a tervekben felhasználásra kerülnek. A beszámolókban megjelenik az adott év elemzése, értékelése, a programok, ünnepek megvalósulására való reflektálás. Az év végi beszámolók rögzítik az eredményeket. A következő nevelési év tervei kapcsolódnak az addig elért eredményekhez. (interjú: vezetővel, dokumentumelemzés: munkaterv, beszámolók)*

**1.4. Milyen a pedagógusok éves tervezésének, és tényleges megvalósulásának a viszonya?**

1.4.1. Az óvodapedagógus tervező munkája során figyelembe veszi az intézménye vonatkozásában alkalmazott, tartalmi elvárásokat, valamint az általa nevelt, tanított gyermekek és csoportok fejlesztési céljait.

***teljesül***

*A Pedagógiai programban megtalálhatóak a tartalmi és formai szempontból meghatározott intézményi elvárások, az elérendő fejlesztési célok, melyek meghatározzák a pedagógusok tervező munkáját. A tervező munkában megjelennek a célok, módszerek, eszközök, szervezeti és munkaformák átgondolása a konkrét tevékenységekhez kapcsolódóan. Az Ovikrétában terveznek. A sajátos nevelési igényű gyermekek kiemelt figyelmet kapnak (7 fő). A Pedagógiai programban foglaltak szerint a gyermekek életkorához, egyéni fejlettségi szintjéhez igazodnak a nevelési módszerek, tevékenységek. A fejlesztések tevékenységek által, tevékenységeken keresztül valósulnak meg. (interjú: pedagógus és vezetői; dokumentumelemzés: munkaterv, beszámolók, egyéni fejlesztési tervek)*

1.4.2. A teljes pedagógiai folyamat követhető a tevékenységi tervekben, a csoportnaplókban, valamint a gyermeki produktumokban, az esetleges eltérések indokoltak.

***teljesül***

*A csoportnaplót az Ovikrétában vezetik. A gyermeki produktumok tükrözik a csoportban megvalósuló pedagógiai folyamatokat. Az óvodai és csoport dokumentációkban a nevelés folyamata követhető, naprakész. A gyermekek fejlődésének nyomon követése a KRÉTA rendszerben meghatározott tartalommal történik. (csoportnapló, egyéni fejlődési napló).*

**1.5. Hogyan működik az ellenőrzés az intézményben?**

1.5.1. Az intézményi stratégiai alapdokumentumok alapján az intézményben belső ellenőrzést végeznek, és az ellenőrzési tervben szerepel, hogy ki, mit, milyen céllal és gyakorisággal, milyen eszközökkel ellenőriz.

***inkább teljesül***

*A pedagógiai munka belső ellenőrzése kiterjed a munkakörrel kapcsolatos feladatok elvégzésének módjára, munkafegyelemmel összefüggő kérdésekre. Az intézmény belső ellenőrzésének megszervezéséért, rendszerének kialakításáért a tagintézmény igazgatója a felelős. A szakmai ellenőrzések éves ellenőrzési terv alapján történnek, amelyet az éves munkaterv tartalmaz, és a munkaközösségi bemutató foglalkozások alkalmával valósulnak meg, évente minden óvodapedagógus esetében. Az egyes területek ellenőrzési szempontjai csak részben kidolgozottak, kevésbé konkrétak. Intézményi szintű ellenőrzések: személyi anyagok/nyilvántartások, dokumentumok/szabályzatok felülvizsgálata, leltározás, selejtezés. Az ellenőrzés a hatályos jogszabályok alapján valósul meg. (SZMSZ, munkatervek, vezetői interjú)*

1.5.2. Az óvodapedagógusok digitális kompetenciáinak és digitális pedagógiai kompetenciáinak értékelése az intézményi elvárásrendszerben hangsúlyosan megjelenik.

***teljesül***

*A Pedagógusok digitális kompetenciáinak fejlesztése tudatosan megvalósul. Elégethetetlen és hangsúlyos, főként napjainkban, amikor a dokumentációk elkészítéséhez szükséges az Ovikréta, és a teljesítményértékelési rendszer működtetése stb.( pedagógus és vezetői interjú)*

1.5.3. Az intézmény a munkatervekben azonosítja az egyes feladatok eredményességének és hatékonyságának méréséhez, értékeléséhez szükséges mutatókat.

***teljesül***

*A pedagógiai munka eredményességét, hatékonyságát szakmai megbeszéléseken, nevelőtestületi értekezleteken és a személyes beszélgetéseken értékelik, elemzik. Az ellenőrzés tapasztalatait az érintett pedagógussal ismertetik, az évzáró értekezleten elemzik a pedagógiai munka belső ellenőrzésének eredményeit, az ellenőrzés általánosítható tapasztalatait, megállapítják az esetleges hiányosságok megszüntetéséhez szükséges intézkedéseket (fejlesztési tervek, fejlődési napló, csoportnapló).*

**1.6. Hogyan történik az intézményben az értékelés?**

1.6.1. A pedagógiai munka értékelése tények és adatok alapján, tervezetten és objektíven, az intézményi ellenőrzési tervekben foglaltakat is figyelembe véve történik.

***teljesül***

*Az értékelés az elvégzett megfigyelések, csoportlátogatások, dokumentumok ellenőrzése alapján történik. Az értékelés során figyelembe veszik az intézményi önértékelési rendszert. Az intézményi belső ellenőrzés rendje az SZMSZ-ben rögzítésre kerül (interjú)*

1.6.2. Az intézményi önértékelés jogszabályoknak megfelelő megvalósítását az intézmény vezetése irányítja, az önértékelési folyamatban a nevelőtestület valamennyi tagja részt vesz.

***teljesül***

*Az intézményi önértékelést a jogszabályoknak megfelelően az főigazgató és a tagintézmény igazgató irányítja. A munkaközösség-vezetők a stratégiai, operatív dokumentumok, a munkatervi programok tervezésében, szervezésében, megvalósításában, valamint ellenőrző feladatok ellátásában során kapcsolódnak bele az önértékelés folyamatába. (vezetői interjú, önértékelés dokumentumai)*

**1.7. Hogyan működik az intézményben a teljesítményértékelési rendszer?**

1.7.1. A stratégiai dokumentumok célkitűzéseivel összhangban megtörténik az intézményben a pedagógusok teljesítményértékelési rendszerének kidolgozása, amelyről a vezető a nevelőtestületet tájékoztatja. A pedagógusok teljesítményértékelési rendszerét a vezető irányítja, működteti és folyamatosan felülvizsgálja.

***teljesül***

*Az óvoda teljesítményértékelési rendszerét, összhangban az óvoda stratégiai dokumentumaival, a főigazgató és az óvodaigazgató dolgozta ki. (interjú: pedagógusokkal, óvodavezetővel)*

1.7.2. A teljesítményértékelés folyamatának megvalósulása a munkatársak (vezetőtársak, munkaközösség-vezetők, pedagógusok) bevonásával történik. A teljesítménycélok meghatározásakor a vezető az érintettek véleményét figyelembe veszi.

***teljesül***

*A teljesítményértékelés folyamatának megvalósulása a munkatársak (vezetőtársak, munkaközösség-vezetők, pedagógusok) bevonásával történik. A teljesítménycélok meghatározásakor a vezető az érintettek véleményét figyelembe veszi. (interjúk)*

1.7.3. A teljesítményértékelés tények és adatok alapján, tervezetten és objektíven, dokumentáltan, határidőre történik.

***N.é.***

*Elmondásuk alapján a teljesítményértékelés tények és adatok alapján, tervezetten és objektíven, dokumentáltan, határidőre fog megtörténni. (interjúk)*

1.7.4. A beszámolókban megjelenik a teljesítményértékelés keretében végzett munka elemzése, értékelése, a tanulságok levonása, fejlesztések meghatározása.

***N.é.***

*A teljesítményértékelési rendszer 2024. szeptember 1-jétől indult, tehát az eddigi beszámolókban még nem jelenhetett meg az értékelés keretében végzett munka elemzése. Nem releváns jelenleg az indikátor.*

**1.8. Milyen a pedagógiai programban meghatározott gyermeki értékelés működése a gyakorlatban?**

1.8.1. Az intézményben a gyermekek képességeinek megismerésére vonatkozó megfigyelési/mérési rendszer működik.

***teljesül***

*Az intézményben a gyermekek képességeinek megismerésére vonatkozó megfigyelési/mérési rendszer működik, amely a KRÉTA rendszerben meghatározott tartalommal azonos. A csoporteredményeket megvizsgálva reális képet kapnak arról, hogy mely területen van szükség a következő nevelési évben változtatásra, további fejlesztésre, megerősítésre. A kapott egyéni eredmények tükrében jelölik ki a későbbi előrehaladás, fejlesztés irányát. Difer mérést nem készítenek. (interjúk)*

1.8.2. Az óvodapedagógusok a pedagógiai programhoz illeszkedő, a tanulási eredmények értékelésére alkalmas ellenőrzési, értékelési eszközöket választanak vagy készítenek, amelyhez felhasználják a digitális technológia nyújtotta lehetőségeket is.

***teljesül***

*A tanulási eredmények értékelésére a "Gyermekút" online kérdőíves rendszert használják. Ehhez a megfigyelés módszerét alkalmazzák. Az értékeléshez felhasználják az IKT eszközöket is. (interjú: óvodavezetővel, pedagógusokkal)*

1.8.3. A gyermekek értékelése az intézmény alapdokumentumaiban elfogadott, közös alapelvek és követelmények (értékelési rendszer) alapján történik.

***teljesül***

*A gyermekek értékelése az intézmény Pedagógiai programjához igazodó egyéni fejlettségmérő dokumentáció alapján történt eddig, jelenleg az Ovikrétában rögzítettek szerint valósul meg. (egyéni fejlettségmérő dokumentumok, gyermeki produktumok, fejlesztési tervek, interjúk)*

1.8.4. Az intézményben a gyermeki fejlődést folyamatosan követik, dokumentálják, elemzik, az egyes évek értékelési eredményeit összevetik, szükség esetén korrekciót hajtanak végre, illetve fejlesztési tervet készítenek.

***teljesül***

*Az óvodapedagógusok a gyermeki fejlődést az egységesen kialakított rendszerben (KRÉTA) rögzítik és vezetik. Évente két alkalommal rögzítik a megfigyeléseken és méréseken alapuló teljesítményt, aminek célja a gyermekek önmagához képest viszonyított fejlődésének követése. A megismert adatokat elemzik, fejlesztési tervet készítenek, mely a gyermekek fejlesztésének alapjául szolgál. (interjú: vezetői, nevelőtestület képviselőivel)*

1.8.5. Az óvodapedagógusok a gyermekek eredményeiről fejlesztő céllal folyamatosan visszajeleznek a, szülőnek/gondviselőnek és az életkornak, fejlettségi szintnek megfelelő formában a gyermeknek.

***teljesül***

*A gyermeki eredményekről a visszacsatolás rendszeres. A szülőknek fogadó órák keretében, egyénileg megmutatják a gyermekek eredményeit évente két alkalommal. A szülők tájékoztatást kapnak a fejlesztés folyamatáról. A szülők a gyermekek fejlettségi állapotáról vizuálisan is tájékozódhatnak. Pl.: faliújság, gyermeki munkák. (interjú: szülőkkel, pedagógusokkal*

**1.9. Mi történik az ellenőrzés, megfigyelés, értékelés eredményével? (Elégedettségmérés, gyermeki fejlődés megfigyelés, mérés, egyéb mérések.)**

1.9.1. A megfigyelési eredmények éves elemzése alapján levonják a tanulságokat, szükség esetén korrekciókat hajtanak végre és meghatározzák a szükséges fejlesztéseket, figyelembe véve a kiemelt figyelmet igénylő gyermekek fejlesztési igényeit is.

***teljesül***

*A mérési eredmények elemzése évente megtörténik önértékelés keretében. Az eredmények felhasználásra kerülnek a következő nevelési év célkitűzésében, kiemelt feladatainak meghatározásában. Az óvoda a nevelési és tanulási eredményességről szóló információk alapján felülvizsgálja a stratégiai és operatív terveit. Gondoskodik róla, hogy a kiemelt figyelmet igénylő gyermekek speciális támogatást kapjanak. Az SNI gyermekekkel utazó gyógypedagógus, a BTMN gyermekekkel fejlesztőpedagógus foglalkozik, illetve a beszédhibás gyermekek ellátásáról logopédus gondoskodik. (interjú: óvodavezetővel, pedagógusokkal)*

1.9.2. A problémák megoldására alkalmas módszerek, jó gyakorlatok kidolgozása vagy adaptálása, segítő belső (ötletek, egyéni erősségek) és külső erőforrások (például pályázati lehetőségek) és szakmai támogatások feltérképezése, bevonása természetes gyakorlata az intézménynek.

***teljesül***

*A vezető támogatja a kollégák ötleteit. Az óvodapedagógusok nyitottak az új módszerekre, ötletekre, hospitálásokon, továbbképzéseken vesznek részt. Az új módszerek, eszközök, ötletek gyűjtése folyamatos, az óvodapedagógusok igyekeznek beépíteni azokat a nevelési gyakorlatba. A Zöld jeles napokat rendszeresen beépítik az óvodai gyakorlatba. (interjú: vezetővel, nevelőtestület képviselőivel)*

**Tevékenységek**

1.1. A stratégiai és operatív tervezés koherenciájának megvalósulása.

***fejleszthető***

1.2. A stratégiai tervek megvalósulásának elősegítése a nevelési évekre bontott éves tervek alkalmazásával.

***kiemelkedő***

1.3. Az éves tervek és a beszámolók összhangjának megvalósulása.

***kiemelkedő***

1.4. A pedagógiai folyamatok követhetők az óvodapedagógusok és az intézmény dokumentumaiban.

***kiemelkedő***

1.5. Az intézményi célok elérését támogató ellenőrzési rendszer működtetése.

***megfelelő***

1.6. Az intézményi önértékelés jogszabálynak megfelelő működtetése.

***kiemelkedő***

1.7. Az intézményi célok megvalósulását, a pedagógusokat motiváló, az eredményességet támogató teljesítményértékelési rendszer működése.

***kiemelkedő***

1.8. A pedagógiai program alapelveivel és követelményeivel összhangban álló mérési, ellenőrzési és értékelési rendszer működtetése.

***kiemelkedő***

1.9. Az ellenőrzés és a mérés, értékelés eredményeinek rendszeres visszacsatolása.

***kiemelkedő***

**Fejleszthető tevékenységek**

Szükséges a törvényi változások folyamatos nyomon követése, stratégiai dokumentumokban történő aktualizálása (SZMSZ, Pedagógiai Program). Az érintett dokumentumok nem hatályos jogszabályokra és rendeletekre is utal, illetve az akutálisan érvényben lévő szabályzókat nem tartalmazza. Az ellenőrzési rendszer legyen átfogó és részletesebben kidolgozott. Szükséges az egyes területekhez és munkakörökhöz kapcsolódó ellenőrzési szempontok konkrét kidolgozása, amelyek bemutatják az adott feladathoz tartozó eredménymutatókat.

**Kiemelkedő tevékenységek**

A munkatervben konkrétan megfogalmazódnak a Pedagógiai program általános és kiemelt célkitűzései, melyek megvalósulása az éves beszámolókban jelennek meg. A tagintézmény-igazgató az intézményi munka megfelelő szintű irányítása érdekében állandó és jó munkakapcsolatban áll a főigazgatóval. A többcélú intézményen belüli kiváló együttműködés biztosítja az eredményes nevelő-fejlesztő munkát. Az intézményi feladatok megvalósításában figyelembe veszik az egyes kollégák erősségeit, érdeklődését, kompetenciáit. Az intézményben nyitottak az újra, a fejlődésre, folyamatos az innovációra való törekvés. Az újabb és korszerűbb pedagógiai módszerek megismerése közös igény.

**2. Személyiség- és közösségfejlesztés**

97,92%

**2.1. Hogyan valósulnak meg a pedagógiai programban rögzített személyiségfejlesztési feladatok?**

2.1.1. Támogató szervezeti és tanulási kultúra jellemzi az óvodát, mely a beszámolókban és az intézményi önértékelésben követhető.

***teljesül***

*A pedagógusok egymás között megosztják ismereteiket, jó gyakorlataikat. Szakmai elhivatottságuk, hogy minden gyermek megkapja azt a személyes törődést, amelyre egyéni szükségletei alapján szüksége van. A gyermekek érdeke áll mindenek felett, a szülők és a dolgozók is elégedettek az óvodai légkörrel, nevelő-oktató munkával. A hospitálások és azok megbeszélése, az esetmegbeszélések, a továbbképzések során nyert tudás megosztása mind hozzásegíti a pedagógusokat, hogy egyfajta szakmai támogatást nyújtsanak egymásnak. A beszámolókban követhetőek az eredmények, és megjelennek az adott nevelési évre kitűzött feladatok értékelései. (Szülők, vezetői, óvodapedagógusi interjúk).*

2.1.2. A gyermekek személyes és szociális képességeik felmérésére alkalmas módszereket, eszközöket, technikákat alkalmaznak az óvodapedagógusok az intézményben.

***inkább teljesül***

*Az intézményben megfelelő protokollja van a gyermekek személyes és szociális képességeinek megismerésére. Családlátogatás során anamnézis segítségével ismerkednek az új gyermekekkel, majd egyéni képességméréssel - amelynek megfigyelés az alapja - mérik a gyermekeket (KRÉTA). DIFER mérést nem alkalmaznak. (dokumentumelemzés, interjúk)*

**2.2. Hogyan fejlesztik az egyes gyermekek személyes és szociális képességeit (különös tekintettel a kiemelt figyelmet igénylő gyermekekre)?**

2.2.1. Az óvodapedagógusok módszertani kultúrája kiterjed a gyermekek személyes és szociális képességeinek fejlesztésére.

***teljesül***

*Kiemelt feladatnak tekintik a gyermekek személyes kompetenciáinak és szociális képességeik fejlesztését, melynek alapjául a tevékenységeken keresztüli megtapasztalást tekintik. Az óvodapedagógusok módszertani tudásukat a Továbbképzési Tervben is szereplő továbbképzéseken, szakvizsgákon és hospitálások alkalmával bővítik. Az inklúzió, integrálás, az egyénre szabott differenciálás mindennapjaik meghatározó eleme. (interjú: óvodavezetővel, pedagógusokkal)*

2.2.2. A fejlesztés megvalósulása nyomon követhető az intézmény dokumentumaiban, a mindennapi gyakorlatban (óvodai és óvodán kívüli tevékenységek), az intézmény szükség esetén korrekciókat hajt végre.

***teljesül***

*A gyermekek személyes és szociális képességeinek fejlesztési lehetőségei a tervezett tevékenységek során valósulnak meg. A heti tervezés egymásra épül, a célok, a fejlesztési területek kidolgozottak. Az óvodán kívüli tevékenységek megvalósulását a csoportnaplók, beszámolók rögzítik: séták, kirándulások, társintézmény programjai, iskolai látogatások stb. A külső és belső speciális szakemberek szakmai véleménye, fejlesztési javaslatai megjelennek a gyermekek egyéni dokumentumaiban. (Dokumentumelemzés, Fejlődési naplók, pedagógus interjú.)*

**2.3. Hogyan történik a gyermekek szociális hátrányainak enyhítése?**

2.3.1. Az intézmény vezetése és érintett óvodapedagógusa információkkal rendelkezik minden gyermek szociális helyzetéről, különös tekintettel a kiemelt figyelmet igénylőkre.

***teljesül***

*A kiemelt figyelmet igénylő gyermekek (SNI, BTMN) Szakértői Bizottság által készített szakvéleménye az óvodapedagógusok rendelkezésére áll. SNI gyermek: 7 fő BTNM gyermek: 13 fő Hátrányos helyzetű gyermek: 19 fő A szociális problémákkal küzdő gyermekek esetében segítő-támogató jelleggel, a megfelelő külső kapcsolatok igénybevételével segítik a hátrányok enyhítését. A tehetséges gyermekek fejlesztése a Mozgás és a Vizuális tehetség műhelyben történik.(beszámolók, interjú a vezetővel, óvodapedagógusokkal, szülőkkel)*

2.3.2. Az intézmény támogató rendszert működtet (pl. felzárkóztatást célzó egyéni foglalkozást szervez, integrációs nevelési/tanítási módszereket fejleszt, nevelési, képzési, tanítási programokat, modelleket dolgoz ki vagy át, és működteti is ezeket, kapcsolatot tart fenn szakmai támogató hálózattal).

***teljesül***

*Az intézmény dolgozói esélyteremtési illetményben részesülnek települési lista szerint. A hátrányos helyzetű gyermekek száma telephelyenként változó, minden csoportba jár ilyen gyermek. Ebből adódóan kimelt feladat a felzárkóztatás, és az egyéni differenciált bánásmód. Az SNI gyermekek habilitációs/rehabilitációs fejlesztése szakképzett pedagógusok (logopédus, gyógypedagógus, fejlesztő pedagógus) segítségével történik, szoros együttműködésben az óvodapedagógusokkal. A fejlesztésekhez a hely és az eszközök biztosítottak. A gyermekvédelmi feladatoknak felelőse van. A tehetséges gyermekeknek az óvodapedagógusok biztosítják a szükséges fejlődési lehetőségeket csoportban, és csoporton kívül is (versenyek, pályázat). Tehetséggondozó műhely működik. (PP, SZMSZ, munkatervek, beszámolók, interjú az óvodapedagógusokkal, interjú a vezetővel)*

**2.4. Hogyan támogatják az önálló tanulást, hogyan tanítják a tanulást?**

2.4.1. Az óvodapedagógusok a tanuláshoz, cselekvéshez kötött ismeretszerzéshez (pl. játékhoz) szakszerű útmutatást és megfelelő eszközöket biztosítanak, alkalmazva a nevelés-tanítás-tanulás módszertanát.

***teljesül***

*Az óvodapedagógusok a Pedagógiai Program szerinti nevelési módszereket alkalmazzák. A tapasztalatszerzési, tanulási folyamatokhoz biztosítják a szükséges lehetőségeket és eszközöket. Fenntartják a gyermekek kíváncsiságát, biztosítják az élményt, a tapasztalatszerzést, sokszínű tevékenységet és a szabad játékot. Gazdag eszközparkkal rendelkeznek, amelyek támogatják a tanulási folyamatot, motiválják a gyermeki cselekvést, a játékban való tanulást segítik elő. A Pedagógiai Program megvalósulását teljes mértékben támogatják a berendezési tárgyak, udvari eszközök is. (interjú: óvodavezetővel, pedagógusokkal, óvoda bejárás)*

2.4.2. Az intézmény támogatja a digitális technológia alkalmazását a személyre szabott nevelés-tanítás-tanulás érdekében, amely figyelembe veszi a gyermekek egyéni tanulási igényeit.

***teljesül***

*A pedagógusok rendelkeznek megfelelő szintű digitális kompetenciával és módszertani ismeretekkel, így a negatív hatást elkerülik a gyermekek nevelésénél, fejlesztésénél. Elmondható, hogy a gyermekek tanulékonyak, és alapvető természetükből adódóan fogékonyak az új digitális technikák iránt, a pedagógusok pedig magabiztos tudással és ismeretekkel rendelkezve célszerűen használják azokat. Az intézmény támogatja a digitális technológia alkalmazását. (interjúk)*

2.4.3. A nevelhetőségi, tanulási nehézségekkel küzdő és sajátos nevelési igényű gyermekek megkülönböztetett figyelmet kapnak.

***teljesül***

*A kiemelt figyelmet igénylő gyermekek egyéni fejlesztésben is részesülnek (célirányosan választott fejlesztő játékokkal), illetve a differenciálás módszerét alkalmazva a fejlettségi szintjüknek megfelelő ütemben fejlődnek a közös tevékenységek során. A BTMN és SNI gyermekekkel szakemberek foglalkoznak, akik útmutatása, támogatása alapján történik a csoportban az egyéni fejlesztés. (Pedagógus, vezetői interjú)*

**2.5. Hogyan történik a gyermekek egészséges és környezettudatos életmódra nevelése?**

2.5.1. Az egészséges és környezettudatos életmódra nevelés elmélete és gyakorlata a pedagógiai programban előírtak szerint a munkatervben szerepel, a foglalkozásokon és egyéb, óvodai foglalkozáson kívüli keretek között is megvalósul.

***teljesül***

*Az egészséges és környezettudatos életmódra nevelés elmélete és gyakorlata a Pedagógiai programban priorításként megjelenik. A folyamatok a munkatervekben, az éves nevelési tervben, az évértékelő beszámolókban nyomon követhetők. A cél megvalósítása érdekében a környezetben végezhető játékos tevékenységek, szemléletformáló programok, környezeti témájú családi rendezvények része mindennapjaiknak. (PP, Beszámolók, Éves tervek, Helyszíni dokumentumok, interjúk).*

2.5.2. Az óvodán kívüli tevékenységek alkalmával a gyermekek a gyakorlatban tevékenységhez kötötten alkalmazzák a fenntartható fejlődéssel kapcsolatos ismereteiket.

***teljesül***

*Az évszakokhoz és témákhoz kapcsolódó megfigyelések, élményszerző séták, valamint kirándulások biztosítják a gyermekek gyakorlati tapasztalatszerzését, tervezésük a munkatervekben megtörténik. A természeti környezet megismerésére kirándulásokat szerveznek a Tisza partjára, a közeli parkba, ahol minden csoportnak van saját fája, és annak gondozása közben megfigyelik a természet változásait. A közeli halas tavakhoz is sokat kirándulnak. Ezen kívül gyógynövény kiskertet gondoznak, a madarakat etetik, bogár hotelt készítettek. Nevelőmunkájuk során újrahasznosításra törekszenek. Papír és kupakgyűjtést szerveznek. (interjú: óvodavezetővel, pedagógusokkal, óvoda bejárás)*

**2.6. Hogyan segíti az intézmény a gyermekek együttműködését?**

2.6.1. Az intézmény gondoskodik róla és támogatja az óvodapedagógusok, a pedagógiai munkát segítők, valamint a gyermekek közötti folyamatos információcserét és együttműködést.

***teljesül***

*Tervezett értekezletek, feldathoz kötődő megbeszélések, valamint a folyamatos kapcsolattartás biztosítja az óvodapedagógusok, pedagógiai munkát segítők, valamint a gyermekek közötti folyamatos információcserét és együttműködést. Az intézményben az információáramlás több irányú. Jellemző a zárt facebook csoport és a messenger használata, valamint hirdető táblákra való kihelyezés. (munkatervek, beszámolók, interjú az óvodapedagógusokkal, interjú a vezetővel)*

**2.7. Hogyan, milyen keretek között valósulnak meg az intézmény közösségépítő tevékenységei?**

2.7.1. Bevonják a gyermekeket, a szülőket és az intézmény dolgozóit a szervezeti nevelési és tanulási kultúrát fejlesztő intézkedések meghozatalába.

***teljesül***

*Nyitott az óvoda a partneri együttműködésre. A szülőknek lehetőségük van arra, hogy bekapcsolódjanak az őket érintő döntések előkészítésébe, véleményt nyilvánítsanak. Jogszabályban meghatározott jogaikat gyakorolhatják. Az intézmény dolgozói aktív részesei a szervezeti, nevelési és tanulási kultúra fejlesztő intézkedések meghozatalában. A gyermekeket, szülőket, az intézmény dolgozóit a jogszabályi kereteket betartva bevonják az intézmény fejlesztése érdekében az intézkedések meghozatalába. (SZMSZ, interjúk)*

2.7.2. Az intézmény közösségi programokat szervez.

***teljesül***

*Az intézmény a hagyományainak megfelelően szervezi közösségi programjait, melyet szükség szerint aktualizál. Élményszerű programok jellemzik az óvodát, melyeket a szülői közösséggel együttműködve szerveznek: kirándulások, hagyományápoló óvodai ünnepek: Szüreti felvonulás, Látogatás az idősek otthonába, Magyar Népmese Napja (mesekönyv csere program), Egészségnap-Családi délután az egészségre fókuszálva, Lámpagyújtás/hagyományőrzés, Márton nap, Adventi készülődés-Faluszintű rendezvény, Farsangi karnevál, Télűzés-Faluszintű rendezvény, Ovibál, Mese-Versmondó délelőtt, Anyák napja, Évzáró, Ballgás, Gyereknap stb.*

2.7.3. A szülők a megfelelő kereteken belül részt vesznek a közösségfejlesztésben.

***teljesül***

*A szülők elismeréssel nyilatkoztak az óvoda közösségfejlesztő munkájáról. Szívesen vesznek részt az intézmény által kínált, szülők részére nyitott programokon, ünnepségeken, kézműves délutánokon. Az intézmény a családokkal való együttműködés változatos formáit valósítja meg, a kapcsolattartás folyamatos, a szülők részt vesznek a közösségépítő tevékenységekben. A szülők magukénak érzik az óvodát, szívesen segítik a működést. (Szülői interjú, PP, Dokumentumelemzés, interjúk).*

2.7.4. A részvétellel, az intézmény működésébe való bevonódással a gyermekek és a szülők elégedettek.

***teljesül***

*A szülők mindennapi visszajelzései tükrözik az intézmény működésével, az óvodai életben való részvétellel, programszervezéssel kapcsolatos elégedettségüket. A szülők az interjúban pozitívumként kiemelték az óvoda gyermekközpontúságát, biztonságosságát, a családias nevelést, a változatos tevékenységek szerepét, az óvodapedagógusok gyermekekre való odafigyelését és elkötelezett munkáját. A gyermekek szeretnek az intézménybe járni, szívesen érkeznek reggelente az óvodába. (szülői interjú)*

**Tevékenységek**

2.1. A pedagógiai programban meghatározottaknak megfelelő személyiségfejlesztési feladatok megvalósulása.

***megfelelő***

2.2. A gyermekek személyes és szociális képességeinek fejlesztése és nyomon követhetőségének megvalósulása.

***kiemelkedő***

2.3. A gyermekek szociális hátrányainak enyhítésére kidolgozott rendszer működtetése.

***kiemelkedő***

2.4. Az önálló tanulást támogató gyakorlat megvalósítása és nyomon követhetősége.

***kiemelkedő***

2.5. A pedagógiai programmal összhangban álló egészséges és környezettudatos életmódra nevelés támogatása.

***kiemelkedő***

2.6. A pedagógiai programban megfogalmazott közösségfejlesztési feladatokkal összhangban lévő gyermekek közötti együttműködés támogatása.

***kiemelkedő***

2.7. A több szinten és eredményesen szerveződő közösségépítő programok megvalósulása.

***kiemelkedő***

**Fejleszthető tevékenységek**

Javasolt objektív mérési eszköz bevezetése: például Difer (Diagnosztikus fejlődésvizsgáló rendszer). A fejlődésvizsgáló rendszer objektíven, a megfigyeléseket kiegészítve lehetővé teszi a kritikus elemi készségek elsajátítási folyamatainak részletezett nyomon követését.

**Kiemelkedő tevékenységek**

Az intézmény számára fontosak a hagyományok, azok megjelennek az intézmény dokumentumaiban, tetten érhetőek a szervezet működésében. Az intézmény kiemelten kezeli az egészséges életmódra nevelést és a környezettudatos nevelést, valamint a közösségtámogató tevékenységeket. Az óvodapedagógusok elkötelezettek a gyermekek fejlesztésében. A szociális problémákkal küzdő gyermekek esetében segítő-támogató jelleggel, a megfelelő külső kapcsolatok igénybevételével maximálisan segítik a hátrányok enyhítését. A tehetséges gyermekek fejlesztése a Mozgás és a Vizuális tehetség műhelyben gazdag pedagógiai programmal működik. A pedagógiai munkában fontosnak tartják, hogy érzelmi biztonságban, otthonos, derűs, családias légkörben, szeretetteljes nevelésben tevékenykedhessenek a gyermekek. Szoros a szülők közösségével fenntartott kapcsolat, a szülők bevonása az intézményben.

**3. Az intézményben folyó pedagógiai munkával összefüggő eredmények**

96,97%

**3.1. Milyen eredményességi mutatókat tartanak nyilván az intézményben?**

3.1.1. Az intézmény pedagógiai programjának egyik prioritása a tanulás-tanítás eredményessége.

***teljesül***

*A pedagógiai célkitűzéseiket tekintve, az eredményességet és a hatékonyságot helyezik előtérbe. Kiemelt szerepet kap az egészséges életmódra nevelés és a környezeti nevelés. A csoportok fejlettségéhez igazodó, komplex, előre átgondolt, tudatos tervezés az eredményes nevelés megvalósítását teszik lehetővé. A Pedagógiai program tartalmazza a fejlesztési tartalmakat műveltségterületenként. Az életkorhoz és az egyéni képességekhez igazodó műveltségtartalmak tevékenységeken keresztül történő közvetítését fő feladatuknak tekintik. (dokumentum elemzés: Pedagógiai Program, interjú: vezetővel, nevelőtestület képviselőivel)*

3.1.2. Az intézményi működés szempontjából kulcsfontosságú sikertényezők azonosítása a partnerek bevonásával történik meg.

***teljesül***

*Az óvoda valamennyi partnerével folyamatos kapcsolatot ápol. Az elsődleges partnerekkel (fenntartó, szülők, szociális segítő, orvos, védőnő, társintézmények) az együttműködés rögzített. Igényeiket és elégedettségüket rendszeresen kérdőíves formában mérik. Kérdőívet kapnak: az iskolába menő gyermekek szülei, az SZMK-s szülők, iskola igazgatója, valamennyi munkatárs. A kapott eredményeket figyelembe veszik a tervezés során. (dokumentumelemzés: Pedagógiai Program, interjú: óvodavezetővel, pedagógusokkal)*

3.1.3. Nyilvántartják és elemzik az intézményi eredményeket (pl. helyben szokásos megfigyelésen vagy más alapon megszervezett mérések eredményei, esetleges sport, más versenyeredmények, elismerések, 6 éves kor után óvodában maradó mutatók, elégedettségmérés eredményei – szülő, óvodapedagógus, pedagógiai munkát segítők –, neveltségi mutatók).

***teljesül***

*Az óvodában folyó nevelő/fejlesztő munka alapjaként a gyermekek adottságainak, képességeinek megismerésére vonatkozó egységes megfigyelési - mérési rendszer működik (KRÉTE). A fejlődést nyomon követő dokumentumot folyamatosan vezetik, ami eredményére egyéni fejlesztési terv készül.Teljeskörű igény- és elégedettség mérést végeznek. (dokumentumelemzés: Egyéni fejlődési napló, interjú: vezetővel, nevelőtestület képviselőivel)*

**3.2. Milyen szervezeti eredményeket tud felmutatni az intézmény?**

3.2.1. Az intézmény kiemelt nevelési céljaihoz kapcsolódó eredmények alakulása az elvártaknak megfelelő.

***teljesül***

*A szülők képviselői teljes mértékben elégedettek az óvodában folyó nevelőmunkával, a gyermekek fejlettségével, neveltségével. Az óvoda iskolával történő együttműködése folyamatos és jónak mondható. A Pedagógiai programjának célrendszerében megfogalmazottak összhangban állnak és az elvártnak megfelelően alakulnak az óvoda eredményeivel. Az óvodapedagógusok képesek a megújulásra, nyitottak az újra. Az intézmény kiemelt nevelési céljaihoz kapcsolódó eredmények az elvártnak megfelelőek. (Munkatervek, beszámolók, interjúk)*

3.2.2. Az intézmény nevelési és tanítási célrendszeréhez kapcsolódóan az eredmények mérhető módon is dokumentáltak.

***inkább teljesül***

*Többnyire megfogalmazásra kerülnek azok a sikerek, eredmények, melyekre bátran büszke lehet az óvoda. Ugyanakkor a beszámolókban konkrétabban szükséges rögzíteni az ellenőrzés, felzárkóztatás, tehetséggondozás eredményeit. Javasolt az erősségek, fejlesztendő területek munkatervben való konkrét megjelenítése is. (Alátámasztó dokumentum: beszámolók érintett fejezetei.)*

3.2.3. Az intézmény rendelkezik külső elismeréssel (pl. Zöld óvoda, bázisóvoda, szakmai és társadalmi szervezetek elismerései stb.).

***teljesül***

*Az intézmény rendelkezik külső elismerésekkel: Zöld Óvoda, Boldog Óvoda, Vöröskereszt Bázis Óvoda, Biztonságos Óvoda. (interjúk, beszámolók)*

**3.3. Hogyan hasznosítják a belső és külső mérési eredményeket?**

3.3.1. Az intézmény vezetése gondoskodik a nevelési, tanulási eredményességről szóló információk belső nyilvánosságáról.

***teljesül***

*A mérési eredményeket közösen elemzik, közösen értékelik a nevelőtestületen belül, levonják a következtetéseket. Évente két alkalommal rögzítik a gyermekek neveltségi szintjét, a gyermekek fejlettségéről szóló információkat. Ezekről az eredményekről a szülőket is tájékoztatják. A szülők elégedettek a tájékoztatással. (interjúk, mérési eredmények dokumentumai, helyszíni dokumentumelemzés)*

3.3.2. Az eredmények elemzése és a szükséges szakmai tanulságok levonása és visszacsatolása nevelőtestületi feladat.

***teljesül***

*Értekezleteken (havi egy alkalommal), megbeszéléseken megvitatják a mérési eredményeket, illetve a szükséges konzekvenciákat levonják, beépítik a következő nevelési tervbe. A gyermekek méréséről és azok eredményeiről a szülők szülői értekezletek, fogadóórák alkalmával kapnak tájékoztatást. Az óvoda dolgozói szakmai megbeszélésen osztják meg egymással a tapasztalataikat. (Fejlődési napló, PP, interjúk)*

3.3.3. A belső és külső mérési eredmények felhasználásra kerülnek az intézményi önértékelés eljárásban.

***teljesül***

*Az intézményi önértékelés folyamatos, az elvárásokat az intézmény önértékelési tervében feltüntetett módon évente vizsgálja, a beszámolóban értékeli. A tervezés során a pedagógusok figyelembe vették az intézményi elvárásokat. A gyermekek értékelése a személyiséglapokból tükröződik. A partneri elégedettségmérés során kérdőíves felmérés a szülőkkel valósult meg. (interjúk)*

**3.4. Hogyan kísérik figyelemmel a gyermekek iskolába lépését, tanulási útját?**

3.4.1. Kidolgozott és gyakorlatban működő a gyermekek tanulási útjának követése.

***teljesül***

*Az intézményi gyakorlatban nagyon jól, hatékonyan működik az óvoda-iskola program. Ezen kívül volt óvodásaikat meglátogatják nyílt órákon, egymás programjain részt vesznek. Megvalósul a kölcsönös információcsere. (interjúk, Munkatervek, Beszámolók)*

3.4.2. A tapasztalatokat felhasználják a pedagógiai munka fejlesztésére.

***teljesül***

*A gyermekek után követése megtörténik, óralátogatások és a pedagógusokkal történő beszélgetések során tájékozódnak a gyermekek fejlődéséről. A tapasztalatokat beépítik a fejlesztési feladataik sorába, a pedagógiai munkájuk eredményesebbé tétele céljából. (Vezetői interjú)*

**Tevékenységek**

3.1. Az eredményességi mutatók nyilvántartása, az eredmények rendszeres elemzése.

***kiemelkedő***

3.2. A kiemelt nevelési és tanítási célok elvárásainak megfelelő eredmények teljesülése.

***megfelelő***

3.3. A belső és külső mérési eredmények intézményi szintű közös elemzése, a szakmai tanulságok levonása és visszacsatolása.

***kiemelkedő***

3.4. Kidolgozott és gyakorlatban működő a gyermekek tanulási útjának követése.

***kiemelkedő***

**Fejleszthető tevékenységek**

A beszámolókban konkrétabban szükséges rögzíteni az ellenőrzés, felzárkóztatás, tehetséggondozás eredményeit. Javasolt az erősségek, fejlesztendő területek munkatervben való konkrét megjelenítése is.

**Kiemelkedő tevékenységek**

Az intézmény Pedagógiai programjában nagy hangsúllyal szerepel a tanulási-tanítási folyamat eredményessége. A nevelési célokhoz kapcsolódó eredmények az elvártaknak maximálisan megfelelnek. Az intézmény partnereivel folyamatos és szoros kapcsolatot ápol, konkrét célokhoz kötődő párbeszédet kezdeményez. A nevelőtestület valamennyi tagja aktívan hozzájárul a közös eredményekhez, sikerekhez. A szülők képviselői elégedettek az óvodában folyó nevelőmunkával, a gyermekek fejlettségével. A gyermeki fejlődést folyamatosan nyomon követik (megfigyelések), dokumentálják, elemzik, fejlesztési tervet készítenek, szakemberekkel konzultálnak.

**4. Belső kapcsolatok, együttműködés, kommunikáció**

100%

**4.1. Milyen pedagógus szakmai közösségek működnek az intézményben, melyek a fő tevékenységeik?**

4.1.1. A gyermekek nevelése-tanítása érdekében a szakmai közösségek és az óvodapedagógusok kezdeményezően együttműködnek egymással, illetve a pedagógiai munkát segítő szakemberekkel a felmerülő problémák megoldásában.

***teljesül***

*Az óvoda kapcsolatrendszerének középpontjában támogató szervezeti struktúra áll, mely a pedagógusok szakmai együttműködésén alapszik. Az óvodában kettő munkaközösség működik - anyanyelvi, környezeti-, tagjai az óvodapedagógusok, és az intézmény egy másik tagintézményének óvodapedagógusai is. Az utazó gyógypedagógusokkal folyamatos az együttműködés. (interjú: óvodavezető, pedagógusokkal)*

4.1.2. Az óvodapedagógusok szakmai csoportjai maguk alakítják ki működési körüket, önálló munkaterv szerint dolgoznak. A munkatervüket az intézményi célok, a hatás- és jogkörök figyelembevételével határozzák meg.

***teljesül***

*A célok és feladatok meghatározásánál figyelembe veszik az előző nevelési év eredményeit, tapasztalatait. Nagy fokú együtt gondolkodás jellemző az intézményi célok, fejlesztési feladatok figyelembevételével. Az intézményi célok figyelembe vételével a feladatra létrejött Szakmai munkaközösségek önállóan alakítja ki munkamegosztásukat, munkatervük harmonizál a Pedagógiai Program célkitűzéseivel. (pedagógus, vezetői interjú)*

4.1.3. Az intézmény vezetése támogatja, ösztönzi az intézményen belüli együttműködéseket, és az intézmény céljainak elérése érdekében támaszkodik e közösségek munkájára.

***teljesül***

*A nevelőtestületben a pedagógiai munka fejlesztése, újítása, eredmények, tapasztalatok közreadása az intézmény vezetése által támogatott. Az intézmény közössége teljes mértékben hozzájárul a sikeres pedagógiai munkához. A vezető támogatja a kollégákat, személyes példamutatásával az együttműködést erősíti. Támogatja a belső hospitálás, belső tudásmegosztás megvalósulását, valamint az óvodapedagógusok értekezletein biztosítva van a tapasztalatok átadása, illetve az együttműködés megvalósítása. (Interjúk)*

4.1.4. A szakmai közösségek bevonásával történik a pedagógiai folyamatok megvalósításának ellenőrzése, értékelése.

***teljesül***

*A pedagógiai folyamatokra vonatkozó ellenőrzési hatásköre van a vezetőnek. A tapasztalatok értékelése személyes beszélgetéseken történik meg. A pedagógiai munka megvalósítását rendszeres, tudatos ellenőrzéssel kíséri figyelemmel a vezető, e tevékenység dokumentálása megtörténik. (SZMSZ, munkatervek, interjúk)*

**4.2. Hogyan történik a belső tudásmegosztás az intézményben?**

4.2.1. Az intézményben magas színvonalú a szervezeti kultúra és a szakmai műhelymunka, rendszeres, szervezett a belső továbbképzés, a jó gyakorlatok ismertetése.

***teljesül***

*Az intézményben magas színvonalú a szervezeti kultúra. Lehetőség van a belső tudásmegosztásra, egyéni hospitálásokra, ötletbörzékre, munkadélutánokra. Megfelelően szervezett továbbképzési rendszer működik, a tudásátadás lehetősége biztosítva van. Az intézményben a tapasztalt kollégák átadják tudásukat a fiatalabb pedagógusoknak, a szakmai megbeszélések folyamatosak. Támogató, segítő attitűd jellemzi a közösséget. (Továbbképzési terv, munkaterv, interjúk)*

4.2.2. A belső tudásmegosztás működtetésében a szakmai közösségek kiemelt feladatot vállalnak.

***teljesül***

*Intézményi szinten a belső tudásmegosztás folyamatos, mely minden pedagógus belső igénye. Az aktuális tartalmakat igény szerint bárki, bármikor megoszthatja. (Spontán szerveződő megbeszélések, szervezett nevelőtestületi értekezletek) A tudásmegosztás segíti az intézményi innovációt, a pedagógusok szakmai megújulását. (Interjú az igazgatóval, pedagógussal)*

**4.3. Hogyan történik az információátadás az intézményben?**

4.3.1. Kétirányú információáramlást támogató hatékony kommunikációs rendszert (eljárásrendet) alakítottak ki.

***teljesül***

*Az információáramlás megvalósul a vezetői megbeszélések, munkaértekezleteken való részvétel során. A nevelőközösség tekintetében prioritást élvez a személyközi kommunikáció, melynek oka az egyértelműség elérése a célok és feladatok meghatározása során. Szükség esetén a gyors ügyintézés szükségessége okán Facebook csoport alkalmazása, messenger kapcsolat jellemző. (beszámolók, interjúk)*

4.3.2. Az intézmény él az információátadás szóbeli, digitális és papíralapú eszközeivel, biztosítja a munkatársaknak a szükséges információkhoz és ismeretekhez való hozzáférést.

***teljesül***

*Az információ áramoltatása érdekében minden kommunikációs csatornát rendszeresen működtetnek. A digitális eszközök használata szerves részét képezi napi gyakorlatuknak. A kommunikációs csatornák közül azt választják, amelyik az adott helyzetben a legcélravezetőbb. Az intézményben az információátadás minden formája megtalálható és működik (pl.: szülők tájékoztatása félévente a gyermek fejlődéséről, napi megbeszélések, értekezletek, zárt online csoportok). (Interjúk, helyszíni dokumentumok elemzés, egyéni fejlesztési dokumentumok., csoportnaplók)*

4.3.3. Az értekezletek összehívása célszerűségi alapon történik, résztvevői a témában érdekeltek.

***teljesül***

*Az értekezletek rendszere kialakított. Az SZMSZ rögzíti a vezető, nevelőtestületi és alkalmazotti értekezletek rendjét. Nevelői, munkatársi, szülői értekezletek tervszerűen, adott témában történik. A tervezett értekezleteken kívül rendkívüli nevelőtestületi értekezlet is összehívható, amelynek témái az aktuális problémák megoldására irányulnak. A nevelőtestületre, a vezetőre jellemző a napi, szoros kapcsolattartás az eredményes működés érdekében. (Munkatervek, interjúk)*

4.3.4. A nevelő-oktató munka értékelésével és eredményeivel kapcsolatos információk szóban vagy írásban folyamatosan eljutnak a munkatársakhoz.

***teljesül***

*A vezető gyakori jelenlétével biztosítja a visszajelzéseket a dolgozók számára. Az óvodában folyamatosak a visszacsatolások, az időszakos, egy-egy feladat elvégzését követő értékelések. A munka értékelésére, elismerésére a vezetői ellenőrzések alkalmával, illetve a hétköznapok során törekszik a vezető. Az elvégzett munkák értékelése folyamatos, többnyire szóban. A munka elismerésével, értékelésével kapcsolatos információ átadása a napi gyakorlatban is folyamatos. (vezetői interjú, interjú a pedagógusokkal)*

**Tevékenységek**

4.1. Az óvodapedagógusok többszintű együttműködésének és szakmai munkájuknak intézményi célokkal összhangban történő megvalósulása.

***kiemelkedő***

4.2. Rendszeres, magas színvonalú belső tudásmegosztás.

***kiemelkedő***

4.3. Folyamatos és hatékony, több csatornán működő kommunikációs rendszer működése.

***kiemelkedő***

**Fejleszthető tevékenységek**

Az értékek megőrzése mellett nem kívánunk fejlesztési tevékenységeket megfogalmazni.

**Kiemelkedő tevékenységek**

A nevelőtestület együttműködése példaértékű, a gyermekek nevelése/ tanítása érdekében a pedagógusok kezdeményezően együttműködnek egymással és a pedagógiai munkát segítő szakemberekkel. A konstruktív együttműködés a szakemberek között tervezett és összehangolt. Az intézményben rendszeres, szervezett és hatékony az információáramlás és a kommunikáció. A vezető rendszeresen tájékoztatja kollégáit mindazon tartalmakról, amelyek a hatékonyabb működést szolgálják, és szükségesek a magas színvonalú munkavégzéshez. Az intézmény szervezeti kultúrája folyamatosan fejlődik, lehetőség van a belső tudásmegosztásra, egyéni hospitálásokra, ötletbörzékre, munka-délutánokra. Magas szintű szervezeti kultúra jellemző.

**5. Az intézmény külső kapcsolatai**

95,83%

**5.1. Melyek az intézmény legfontosabb partnerei?**

5.1.1. Az intézmény pedagógiai programjával összhangban, a vezetés irányításával megtörténik a külső partnerek azonosítása, köztük a kulcsfontosságú partnerek kijelölése és ezek megismertetése a munkavállalókkal.

***teljesül***

*A külső partnerek azonosítása megtörtént, kijelölték a kulcsfontosságú partnereket. A külső kapcsolatrendszer működik, az együttműködés folyamatos és kölcsönös. A mindennapokban folyamatos és hagyományokra épülő kapcsolatot tartanak a IDŐSEK OTTHONÁVAL, CSALÁD- és GYERMEKJÓLÉTI SZOLGÁLATTAL, a FALUHÁZZAL, KÖZSÉGI KÖNYVTÁRRAL, CSONGRÁD ÉS TÉRSÉGE ÁLTALÁNOS ISKOLA SZENT LÁSZLÓ ÁLTALÁNOS ISKOLÁJÁVAL. (PP, SZMSZ, Munkatervek, Beszámolók, interjúk)*

**5.2. Mi az egyes partneri kapcsolatok tartalma?**

5.2.1. Az intézmény a kulcsfontosságú partnerekkel az együttműködés tartalmát egyezteti, igényeiket és elégedettségüket rendszeresen felméri.

***teljesül***

*A családokra, a szülőkre kulcsfontosságú partnerként tekintenek. A szülők elégedettségének, véleményének megismerése elsősorban beszélgetések formájában történik, rendszeres igény-és elégedettségmérés nem gyakorlata az óvodának. Egyéb külső partnereik igényeiről, elégedettségükről szakmai megbeszélések során szereznek információkat. (Önértékelési dokumentumok, Beszámolók, vezetői interjú)*

5.2.2. Rendszeres, kidolgozott és követhető az intézmény panaszkezelése.

***teljesül***

*Nem jellemző a szülői panasz. Nagyon elégedettek, elfogadják a pedagógusok tanácsait, kéréseit. Problémák esetén helyben megbeszélik, orvosolják azokat. Panaszkezelési szabályzattal rendelkeznek, mely logikusan felépített és jól érthető formában rögzíti a panaszok kezelésének metódusait. (Interjúk)*

**5.3. Hogyan kapnak tájékoztatást a partnerek az intézmény eredményeiről?**

5.3.1. Az intézmény vezetése a jogszabályban előírt módon eleget tesz tájékoztatási kötelezettségeinek, a helyben szokásos módon tájékoztatja külső partereit.

***teljesül***

*A tagintézmény igazgatója tájékoztatási kötelezettségének eleget tesz. A dokumentumok nyilvánossátétele a jogszabályoknak és a helyi szokásoknak megfelelő módon történik. A fenntartóval a főigazgató tartja a kapcsolatot. A kapcsolattartás tartalma: az intézmény optimális működtetése, a fenntartói elvárásoknak való megfelelés, az intézmény érdekeinek képviselete. Az éves munkatervek, beszámolók rögzítik az eredményeket, kijelölt célokat, feladatokat. A gyermekek szüleivel való kapcsolattartás formái (napi beszélgetések, szülői értekezletek, közös rendezvények, fogadóórák) hatékonyan biztosítják, hogy a szülők folyamatosan hozzájussanak a gyermekekkel kapcsolatos információkhoz. (PP, SZMSZ, Interjú: szülők képviselőivel).*

5.3.2. A partnerek tájékoztatását és véleményezési lehetőségeinek biztosítását folyamatosan felülvizsgálják, visszacsatolják és fejlesztik.

***teljesül***

*A partnerek tájékoztatása folyamatos, igényeiket figyelembe veszik. Véleményezési lehetőségeik biztosítását folyamatosan felülvizsgálják, visszacsatolják és fejlesztik. Széleskörű, élő, tevékeny partnerkapcsolati rendszer működik. (Interjúk)*

**5.4. Hogyan vesz részt az intézmény a közéletben (települési szint, járási/tankerületi szint, vármegyei szint, országos szint)?**

5.4.1. Az intézmény részt vesz a különböző társadalmi, szakmai szervezetek munkájában és a helyi közéletben, a különböző helyi/regionális rendezvényeken.

***teljesül***

*Az óvodapedagógusok és a gyermekek rendszeresen látogatnak kulturális intézményeket, egyéb programokat. Részt vesznek helyi rendezvényeken, együttműködnek a település kulturális intézményeivel. Kitűzött nevelési feladataik megvalósítása mellett fontosnak érzik, hogy képviseltessék magukat partnereik által vagy közösen szervezett programokon, rendezvényeken pl. Idősek napja, fellépések a település ünnepein. (vezetői, pedagógus és szülői interjú)*

5.4.2. Az intézmény közéleti tevékenységét elismerik.

***inkább teljesül***

*Helyi díjakkal nem rendelkezik az intézmény. Szakmai és a közéleti tevékenységüket a fenntartó szóban elismeri, a polgármester értékeli a magas színvonalú pedagógiai munkát. Javasolt helyi díjak létrehozása, erős motiváló hatással bírna, és az erkölcsi elismerést szolgálná. (interjúk)*

5.4.3. Az intézmény a fenntartható fejlődés pedagógiájának megvalósítása érdekében együttműködik más intézményekkel, szervezetekkel is, támogatja az óvodapedagógusok és gyermekek részvételét olyan projektekben, amelyek erősítik a résztvevőkben a fenntartható fejlődés szemléletmódját.

***teljesül***

*Az óvodapedagógusok fontos feladatuknak tartják a környezet védelme érdekében a tudatos, fenntartható fejlődés szemléletmódjának kialakítását a gyermekekben. Példát mutatnak a környezettel való együttélés szabályainak megtanulásában, a környezetbarát életvitel kialakításában. Példaértékű a természet szeretetére való nevelés, az állatok iránti felelősség, a természetközeliség, amelyekről a szülők is megelégedésüket kifejezve nyilatkoztak. (Interjúk)*

**Tevékenységek**

5.1. A pedagógiai program céljainak megvalósítását támogató partneri kapcsolatok kialakítása.

***kiemelkedő***

5.2. A partnerekkel való együttműködés szabályozott.

***kiemelkedő***

5.3. A partnerek tájékoztatása rendszeres, szabályozott.

***kiemelkedő***

5.4. Az intézmény közéletben való részvétele nyomon követhető.

***kiemelkedő***

**Fejleszthető tevékenységek**

Javasolt helyi díjak létrehozása, erős motiváló hatással bírna, és az erkölcsi elismerést szolgálná.

**Kiemelkedő tevékenységek**

Az intézmény a kulcsfontosságú partnerekkel folyamatos kapcsolatban áll, a jogszabálynak megfelelően tesz eleget tájékoztatási kötelezettségeinek. A szülők teljes mértékben elégedettek az intézményben folyó pedagógiai munkával. Az intézmény pedagógusai és gyermekei aktívan vesznek részt az intézményi és település szintű programokban, tevékenyen bekapcsolódnak a város életébe.

**6. A pedagógiai működés feltételei**

95,45%

**6.1. Hogyan felel meg az infrastruktúra az intézmény nevelési/tanítási struktúrájának, pedagógiai értékeinek, céljainak?**

6.1.1. Az intézmény rendszeresen felméri a pedagógiai program megvalósításához szükséges infrastruktúra meglétét, jelzi a hiányokat a fenntartó felé.

***teljesül***

*2010-ben pályázati forrásból megtörtént az óvodaépület bővítése és energetikai felújítása. Az infrastruktúra fejlesztésére és a tárgyi feltételek javítására nagy hangsúlyt fektetnek. Az épület tiszta, rendezett. A mindennapi működéshez szükséges tárgyi eszközök beszerzése, és a kisebb karbantartások folyamatosan megtörténnek. (vezetői interjú*

6.1.2. Az intézmény rendelkezik a belső infrastruktúra fejlesztésére vonatkozó tervvel, amely figyelembe veszi az intézmény nevelési/tanítási struktúráját, a nevelőmunka feltételeit és pedagógiai céljait.

***teljesül***

*Az intézmény felszereltsége jónak mondható. A Pedagógiai programban leírt tárgyi feltételek az intézmény bejárása során megmutatkoztak. Rendszeresen felmérik a szükségleteket, a munkatervben rögzítik azokat, majd jelzik a fenntartó felé. Az éves beszámolókban jelennek meg az infrastruktúrára vonatkozó fejlesztési eredmények is. (igazgatói interjú, beszámoló, Intézmény bejárása).*

6.1.3. Az intézmény a fenntartható fejlődés szempontjait szem előtt tartva, az erőforrások tudatos, takarékos felhasználására törekszik, amellyel jó példát mutat a gyermekek, a szülők és a külső partnerek felé.

***teljesül***

*A Pedagógiai Programban, a Munkatervekben is jelzett kiemelt feladat a környezettudatos és az egészséges életmódra nevelés szempontjai. A fenntarthatóság elvét, fejlesztését figyelembe véve a takarékos felhasználásra törekszenek: víz- és energia takarékoskodás, környezet tisztaságának védelme. Cél, olyan szokások, viselkedési formák megalapozása, melyek a környezettel való harmonikus együttéléshez szükségesek, és a családok környezettudatos életviteléhez hozzájárulnak, melybe a szülőket is bevonják. (PP, szülői, pedagógus interjú, Munkaterv, Beszámoló)*

6.1.4. A köznevelési intézmény rendelkezésére álló eszközök és felszerelések megfelelnek a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 2. mellékletben foglaltaknak és a miniszter által vezetett minisztérium honlapján közzétett eszközjegyzéknek, illetve elégségesek a pedagógiai program végrehajtásához.

***teljesül***

*Az intézmény rendelkezik a Pedagógiai Program megvalósításához szükséges tárgyi feltételekkel, melyek megfelelnek a 20/2013. (VIII.31.) EMMI rendelet 2. sz. mellékletét képző eszköz és felszerelési jegyzéknek. Tornaszoba van. A gyermekek ellátásához, neveléséhez, a változatos játéktevékenységhez és mozgásigényük kielégítéséhez az eszközök kiváló minőségben és állapotban állnak rendelkezésre. (Interjúk, bejárás).*

**6.2. Hogyan felel meg az intézményi tárgyi környezet a különleges bánásmódot igénylő gyermekek nevelésének, tanításának?**

6.2.1. Az intézmény megtervezi a különleges bánásmódot igénylő gyermekek neveléséhez, oktatásához szükséges tárgyi eszköz szükségletet, és törekszik arra, hogy ezek rendelkezésre álljanak.

***teljesül***

*A különleges bánásmódot igénylő gyermekek neveléséhez, oktatásához szükséges tárgyi eszközök teljes mértékben rendelkezésre állnak. A beszerzett eszközök biztosítják a speciális nevelési igény feladatainak az ellátását. (bejárás, interjúk)*

**6.3. Milyen a digitális eszközök kihasználtsága?**

6.3.1. Az óvodapedagógusok a napi gyakorlatban alkalmazzák a digitális technológiát a tanítás-tanulás, az értékelés, a kommunikáció során.

***teljesül***

*Az óvodapedagógusok a digitális technológiát célszerűen alkalmazzák. A szülőkkel való kapcsolattartásban is használják (zárt facebook csoportok). Eltérő a pedagógusok digitális kompetenciája, de a közösség tagjai segítik egymást. AZ IKT eszközök mindennapos alkalmazása jelen van a mindennapi nevelőmunka során. Az eszközök mindenki számára hozzáférhetőek. Van Wifi az intézményben. (intézményi bejárás, interjúk)*

6.3.2. Az eszközök kihasználtsága, a foglakozáson való alkalmazásuk nyomon követhető.

***teljesül***

*Az eszközök kihasználtsága, a foglakozáson való alkalmazásuk a csoportnaplóban nyomon követhető. Az óvodapedagógusok munkájának elengedhetetlen része a számítógép alkalmazása. A rendelkezésre álló eszközök nagymértékben segítik az óvodapedagógusok és az óvodai munkatársak munkáját. (interjú a vezetővel, pedagógusokkal)*

**6.4. Hogyan felel meg a humánerőforrás az intézmény képzési struktúrájának, pedagógiai értékeinek, céljainak?**

6.4.1. Az intézmény rendszeresen felméri a nevelő-oktató munka humánerőforrás szükségleteit, reális képpel rendelkezik róla.

***teljesül***

*Az óvoda reális képpel rendelkezik a humánerőforrás szükségletről. Jelenleg nyolc óvodapedagógusra lenne szükségük. Öt óvodapedagógusi álláshelyet tudtak betölteni, ebből egy fő 4 órában dolgozó nyugdíjas óvodapedagógus. Az álláshelyeket folyamatosan pályáztatják, de nincs rá jelentkező. Pedagógiai asszisztenseket alkalmaznak az óvodapedagógusok helyett. Komoly pedagógushiánnyal küzdenek. A főigazgató nem függetlenített, javasolt a fenntartó általi mentesíteni kötelező óráinak letöltése alól. (interjú: óvodavezetővel, pedagógusokkal)*

6.4.2. A humánerőforrás szükségletben bekövetkező hiányt, a felmerült problémákat idejében jelzi a fenntartó számára.

***teljesül***

*A humánerőforrás szükségletben bekövetkező hiányt, a felmerült problémákat idejében jelzik a fenntartó felé. Az óvodapedagógus hiányt pedagógiai asszisztenssel helyettesítik. Álláshirdetés folyamatos. (vezetői interjú)*

6.4.3. A pedagógiai munka megszervezésében, a feladatok elosztásában a szakértelem és az egyenletes terhelés kiemelt hangsúlyt kap.

***inkább nem teljesül***

*A pedagógiai munka megszervezésében, a feladatok elosztásában az egyenletes terhelést szem előtt tartva szervezi a mindennapokat a tagintézmény-igazgatö. Próbálja arányosan elosztani a pedagógusok között a terheket, de ő maga is nagyon sokat vállal. A főigazgató is ebben a tagintézményben látja el kötelező óráit, ami jóval meghaladja az óraszámát. Érdemes lenne átgondolni, hogy mentesüljön a csoportban letöltendő kötelező órák alól. A feladatok lelkiismeretes elvégezésében a tagintézmény-igazgató kiemelkedően példát mutat. Az aktuálisan megjelenő új feladatoknál a felelősöket azonosítják, közösen keresik a jó megoldásokat. (igazgató és pedagógus interjú)*

6.4.4. Az óvodapedagógusok végzettsége, képzettsége megfelel a nevelőmunka feltételeinek, az intézmény deklarált céljainak.

***teljesül***

*Az intézmény óvodapedagógusai ismereteiket folyamatosan bővítő, szakmailag megújulni képes szakemberek, akik végzettsége megfelel a nevelő munka feltételeinek, az intézmény deklarált, innovatív célkitűzéseinek. A vezetés támogatja az óvodapedagógusok személyes fejlődését a szervezet teljesítményének növelése érdekében, felkészülve a kihívásokra, változásokra. (beszámoló, interjú)*

6.4.5. Az óvodapedagógusok nyitottak olyan új megközelítésekre, amelyek a digitális nevelési-tanítási technológiák hatékony alkalmazását támogatják a nevelési, tanulási eredmények elérése érdekében.

***teljesül***

*A továbbképzések kiválasztásánál fontos szempont a Pedagógiai Programjuk irányultsága, a meglévő ismereteik bővítése, a hiányosságok pótlása. Támogatják, hogy mindenki érdeklődésének megfelelő területen folytasson tanulmányokat, fontosnak tartják, hogy a megszerzett ismeretek illeszkedjenek a Pedagógiai Programhoz, épüljenek be a gyakorlatba és a szakmai munka színvonalát fejlessze. Az IKT kompetenciák fejlesztése közös és kiemelt feladat. (Továbbképzési program, interjúk)*

**6.5. Milyen szervezeti kultúrája van az intézménynek, milyen szervezetfejlesztési eljárásokat, módszereket alkalmaz?**

6.5.1. Az intézmény szervezeti és tanulási kultúráját a közösen meghozott, elfogadott és betartott normák, szabályok jellemzik, fejlesztésében az intézmény vezetése aktívan részt vesz.

***teljesül***

*Az intézmény támogatja az önálló arculat megőrzését, a helyi sajátosságok és hagyományok fenntartását, ápolását, az óvodai jó gyakorlatok átadását. Az intézmény alapdokumentumai megfogalmazzák a szervezeti normákat, szabályokat és a nevelési szemléletet. A munkatársi közösség elfogadó, támogató attitűdje modellt, mintát jelent a gyermekek számára. Ez a szemlélet jellemző az intézmény szervezeti egészére. (PP, SZMSZ, Interjú a vezetőkkel, óvodapedagógusokkal).*

6.5.2. Az intézmény munkatársai gyűjtik és megosztják a jó tanulásszervezési és pedagógiai gyakorlatokat az intézményen belül és kívül.

***teljesül***

*Az óvodapedagógusok a továbbképzésen elsajátított ismeretanyagot szívesen megosztják egymással belső tudásátadás keretében, elsősorban nevelési értekezleteken. Egymás jó gyakorlatát átveszik, nyitottak az új megoldásokra, szívesen tanulnak egymástól. (pedagógusi interjúk)*

**6.6. Milyen az intézmény hagyományápoló, hagyományteremtő munkája?**

6.6.1. Az intézmény számára fontosak a hagyományai, azok megjelennek az intézmény alapdokumentumaiban, a hagyományápoláshoz és hagyományteremtéshez kapcsolódó tevékenységek tetten érhetők a szervezet működésében, és a nevelő-oktató munka részét képezik.

***teljesül***

*Az intézmény dolgozói és partnerei büszkék az óvodájukra. Ápolják hagyományaikat és nyitottak új hagyományok teremtésére. Az intézményi hagyományok ápolása ismert a dolgozók és a külső partnerek számára. A hagyományőrző tevékenységek a csoportszobákban is fellelhetőek. A csoportok tevékenységébe szervesen épül be az ünnepek előkészítése, megélése, és az élmények feldolgozása. Az óvodai élethez kapcsolódó hagyományok, ünnepek, illetve a szakmai munkát gazdagító világnapok egyaránt megjelennek az éves tervezésben. (PP, munkatervek, beszámolók, pedagógus, vezetői interjúk, intézmény bejárás)*

**6.7. Hogyan történik az intézményben a feladatmegosztás, felelősség- és hatáskörmegosztás?**

6.7.1. A munkatársak felelősségének és hatáskörének meghatározása egyértelmű, megfelel a helyi szabályozásban rögzítetteknek.

***teljesül***

*A felelősség és a hatáskörök megfelelnek az SZMSZ-ben foglaltaknak, és támogatják a feladatok megvalósulását. A felelősség és hatáskörök azon alapulnak, hogy a vezető jól ismeri a kollégái kompetenciáit és képes azokat az intézményi érdekek alá rendezni. Az intézmény dolgozóinak feladatait, a felelősségmegosztást az intézményben betöltött munkakör, továbbá a beosztása határozza meg. Az óvoda alapdokumentuma a Szervezeti és Működési Szabályzat, amelyhez szervesen kapcsolódik a dolgozók saját, névre szóló munkaköri leírása. Az éves munkatervben meghatározott egyéni feladatok kiosztása során a vezető szem előtt tartja a kollégák képzettségi területeit, szakmai érdeklődési körét. (pedagógus, vezetői interjú, SZMSZ) A feladatköröket a nevelőtestület ismeri és elfogadja. A Munkaterv tartalmazza a programokat, azok időpontját, a programért felelős kolléga nevét. (Munkaterv, SZMSZ, vezetői interjú)*

6.7.2. Az eredményekről a munkatársak rendszeresen beszámolnak.

***teljesül***

*Az eredményekről a munkatársak rendszeresen beszámolnak értekezletek, hospitálások és belső képzések formájában. (interjúk)*

6.7.3. A feladatmegosztás a szakértelem és az egyenletes terhelés alapján történik.

***inkább teljesül***

*Az intézményben a szakértelem, érdeklődési kör, illetve az erősségek figyelembe vételével történik a feladatok elosztása. A hiányzó óvodapedagógusok okán azonban bizonyos területeken nem valósítható meg az egyenletes terhelés. (Beszámoló, interjúk)*

**6.8. Hogyan történik a munkatársak bevonása a döntés-előkészítésbe (és milyen témákban), valamint a fejlesztésekbe?**

6.8.1. A munkatársak bevonása a döntés-előkészítésbe a jogszabályi előírások alapján, képességük, szakértelmük és az intézményben kialakított rend szerint történik.

***teljesül***

*A döntés előkészítés rendje kialakított. Az SZMSZ részletesen tartalmazza az érintettek körét, a tartalmi megvalósulás részleteit. Folyamatosan megtörténik az egyének és csoportok döntés-előkészítésbe történő bevonása - képességük, szakértelmük és a jogszabályi előírások alapján. A vezető az intézményt érintő kérdésekben (pl. Pedagógiai Program, SZMSZ, Házirend, Továbbképzési terv, és egyéb szabályzatok elfogadásában) mindig számít a nevelőtestület véleményére. (pedagógus, vezetői interjú)*

**6.9. Milyen az intézmény innovációs gyakorlata?**

6.9.1. Az intézmény lehetőségeket teremt az innovációt és a kreatív gondolkodást ösztönző műhelyfoglalkozásokra, fórumokra, a munkatársak javaslataikkal segítik a fejlesztést.

***teljesül***

*Az intézmény lehetőséget teremt a kreatív gondolkodást ösztönző megbeszélésekre. Lehetőséget teremt az innovációt, és a kreatív gondolkodást ösztönző fórumokon, képzéseken való részvételt. (pedagógus, vezetői interjú) (pedagógus, vezetői interjú)*

6.9.2. Az intézmény támogatja az óvodapedagógusok nevelési-oktatási portálokon és szakmai szervezetekben történő együttműködését, amely segíti a szakmai fejlődésüket, a nevelési-tanítási-tanulási tartalmakhoz való hozzáférést és a digitális nevelési-tanulási technológiákkal kapcsolatos tudásuk, digitális kompetenciáik vagy digitális pedagógiai kompetenciáik fejlődését.

***teljesül***

*Az óvodapedagógusok nyitottak a digitális technológiák iránt, és azok bevonására a nevelési-tanulási folyamatba. Szívesen vesznek részt új kezdeményezésekben, innovatív eljárásokban. Nyitottak az új módszerekre, a továbbképzéseken, műhely-foglalkozásokon látott, hallott információkat beépítik a mindennapi munkájukba, mindezt a vezető támogatásával. (pedagógus interjú)*

6.9.3. A jó gyakorlatok eredményeinek bemutatására, követésére, a digitális technológia által nyújtott lehetőségek alkalmazására nyitott a testület és az intézményvezetés.

***teljesül***

*Az intézményen belül folyamatos tudásmegosztás működik, pl. továbbképzéseken, értekezleteken osztják meg szerzett ismereteiket. Egymás közötti megbeszélések, egyéni ötletek cseréje, ismertetése is jellemző. A nevelőtestület nyitott szemmel követi a szakmai eredményeit. Szívesen próbálnak ki új módszereket, amiket saját jó gyakorlataikkal eredményesen ötvöznek. Digitális technológiát felhasználva alkalomszerűen részt vesznek online továbbképzéseken, szívesen búvárkodnak az interneten a nevelőmunka érdekessé tétele érdekében. (pedagógus és vezetői interjú)*

**Tevékenységek**

6.1. Az intézmény nevelési/tanítási struktúrájának, pedagógiai értékeinek, céljainak megfelelő infrastruktúra biztosítása.

***kiemelkedő***

6.2. A különleges bánásmódot igénylő gyermekek nevelésének, tanításának megfelelő tárgyi környezet kialakítása.

***kiemelkedő***

6.3. Rendszeres a digitális eszközhasználat.

***megfelelő***

6.4. Átgondolt, tervezett, az intézmény pedagógiai értékeinek, céljainak megfelelő humánerőforrás-szükséglet biztosítása.

***megfelelő***

6.5. Magas szintű és hatékony szervezeti kultúra megléte jellemző.

***kiemelkedő***

6.6. Az intézmény hagyományápoló, hagyományteremtő tevékenysége megvalósul.

***kiemelkedő***

6.7. Szabályozott felelősség- és hatáskörmegosztás.

***megfelelő***

6.8. A munkatársak döntéselőkészítésbe való bevonása.

***kiemelkedő***

6.9. Innovációra nyitott szervezeti kultúra működése.

***kiemelkedő***

**Fejleszthető tevékenységek**

A vezetői feladatok delegálása, nagyobb arányú elosztása ajánlott. Érdemes lenne átgondolni, hogy a főigazgató mentesüljön a csoportban letöltendő kötelező órái alól (erre a 2023. évi LII. törvény a pedagógusok új életpályájáról lehetőséget ad), így egyrészt a vezetői feladataira fókuszálva még inkább fejleszteni tudná a többcélű nagy intézményi rendszer működését, másrészt mentesíteni tudná a tagintézmény-igazgatót több irányítási feladat tekintetében, aki szintén csoportban is maximálisan, de jelentősen megterhelve teljesít.

**Kiemelkedő tevékenységek**

A munkatársi közösség együttműködő, segítik egymást és szívesen fogadják a testületükbe az újonnan érkező munkatársakat. A nevelőtestület azonosul a Pedagógiai Program céljaival, szakmailag összetartó közösség. Támogatják, hogy mindenki érdeklődésének megfelelő területen szerezzen ismereteket. Fontosnak tartják, hogy a szerzett ismeretek illeszkedjenek a Pedagógiai Programhoz, épüljenek be a gyakorlatba és a szakmai munka színvonalát fejlessze. Törekednek a magas szintű szervezeti kultúra működtetésére, amelyben a dolgozói és intézményi célok összehangolásával biztosított a folyamatos innováció. A hagyományok a nevelőmunka részét képezik, a közösségépítést szolgálják. Rendszeres és nyomon követhető a digitális eszközhasználat. A felelősség és hatáskörök azon alapulnak, hogy a vezető jól ismeri a kollégái kompetenciáit és képes azokat az intézményi érdekek alá rendelni.

**7. Az intézménytípusra vonatkozó nevelési, nevelési-oktatási irányelvben meghatározottak**

100%

**7.1. Hogyan jelennek meg a Kormány és a köznevelésért felelős miniszter által kiadott Óvodai nevelés országos alapprogram céljai a pedagógiai programban?**

7.1.1. Az intézmény pedagógiai programja koherens a Kormány és a köznevelésért felelős miniszter által kiadott Óvodai nevelés országos alapprogramban foglaltakkal, és azzal összhangban fogalmazza meg az intézmény sajátos nevelési-tanulási céljait, feladatait.

***teljesül***

*Az intézmény Pedagógiai programja koherens a Kormány és az oktatásért felelős miniszter által kiadott Óvodai nevelés országos alapprogramban foglaltakkal. Az intézmény folyamatosan nyomon követi a Pedagógiai programjában foglaltak megvalósulását. A Pedagógiai programban megfogalmazott kiemelt stratégiai célok beépülnek a napi nevelő/fejlesztő munkába. A Pedagógiai program céljai, feladatai a gyermekek nevelését/fejlesztését segítik. /PP, interjúk/*

**7.2. Hogyan történik a pedagógiai programban szereplő kiemelt stratégiai célok operacionalizálása, megvalósítása?**

7.2.1. Minden nevelési év tervezésekor megtörténik az intézmény tevékenységeinek, terveinek ütemezése, ami az éves munkatervben és más fejlesztési, intézkedési tervekben rögzítésre is kerül. A tervekben jól követhetők a pedagógiai program kiemelt céljaira vonatkozó részcélok, feladatok, felelősök, a megvalósulást jelző eredménymutatók.

***teljesül***

*A vezető rendszeresen ellenőrzi a csoportnaplókban és a csoport életében a feladatok megvalósulást. A helyszínen igényes, áttekinthető dokumentáció tanúskodott erről. A munkatervek tartalmazzák az adott nevelési év feladatait, azok ütemezését, felelőseit. Rövid-és hosszú távú terveit az önértékelés folyamán figyelemmel kíséri. (Munkaterv, csoportnaplók, fejlesztési tervek)*

7.2.2. Az intézményi dokumentumok nyilvánossága biztosított.

***teljesül***

7.2.3. Az intézmény továbbképzési programja és a beiskolázási terve annak érdekében készül, hogy a munkatársak szakmai tudása megfeleljen az intézmény jelenlegi és jövőbeli igényeinek, elvárásainak.

***teljesül***

*Az óvoda továbbképzési programja tartalmazza az intézmény céljainak megfelelő, preferált képzések felsorolását. A humánerőforrás képzés támogatása ennek megfelelően történik. A vezető támogatja a képzéseken való részvételt. Az óvodapedagógusok tervezett képzései: digitális kultúra, anyanyelvi nevelés, Montessori módszer alkalmazása. (interjú: óvodavezetővel, pedagógusokkal)*

7.2.4. A nevelést, tanítást segítő eszközök és a nevelési-tanítási módszerek kiválasztása és alkalmazása rugalmasan, a pedagógiai prioritásokkal összhangban történik.

***teljesül***

*A pedagógiai prioritásokkal összhangban történik a nevelést, tanítást segítő eszközök, és a nevelés tanítási módszerek kiválasztása. A fejlesztőeszközök, játékok kiválasztása a hatályos és vonatkozó jogszabályok betartásával történik. Az óvodapedagógusok az eszközök, módszerek helyes megválasztásával lehetővé teszik a sokoldalú, élménydús, differenciált, játékosság elvét követő tevékenységek megszervezését, amelyek a pedagógiai elvárásokkal összhangban vannak. (Pedagógiai Program, interjúk, intézményi bejárás)*

**Tevékenységek**

7.1. A Kormány és a köznevelésért felelős miniszter által kiadott Óvodai nevelés országos alapprogramban meghatározott célok és a pedagógiai program összhangja.

***kiemelkedő***

7.2. Az intézményi tervezési dokumentumok alapja a pedagógiai programban szereplő kiemelt stratégiai célok megvalósítása.

***kiemelkedő***

**Fejleszthető tevékenységek**

Az értékek megőrzése mellett ezen a területen nem kívánunk fejleszthető tevékenységet meghatározni.

**Kiemelkedő tevékenységek**

Az intézmény által megfogalmazott célok a Kormány és az oktatásért felelős miniszter által kiadott Óvodai nevelés országos alapprogramban megfogalmazott elvárásokhoz igazodik. Az Alapprogram szellemiségét tükröző alapelveket érvényesítik a nevelés folyamatában. Erre a nevelőtestület közreműködésével elkészített saját Pedagógiai program a garancia. Az intézmény folyamatosan nyomon követi a Pedagógiai programban megfogalmazott célok és feladatok megvalósulását. A tervekben jól követhetők a Pedagógiai program kiemelt céljaira vonatkozó részcélok, feladatok, felelősök, a megvalósulást jelző eredménymutatók. A nevelőtestület szakmai tudása nagyon jól megfelel az intézmény jelenlegi és jövőbeli elvárásainak.